
תיאור	מספר בקשה:14
לפני 	כבוד השופטת  אירית קלמן ברום
התובעת			פלונית
		ע"י ב"כ עו"ד רוני אלוני סדובניק
נגד
הנתבעים			1. דמיטרי מינישין
ע"י ב"כ עו"ד תומר שלום בן חמו, לירון מלכה
2. משרד החינוך
ע"י פרקליטות מחוז ת"א - אזרחי, עו"ד ליאת גור
3. מועצה מקומית כפר ורדים
ע"י ב"כ עו"ד אליהו שטיינר
4. העמותה למען בית-הספר הניסויי - מעלות והאזור (נמחקה)
ע"י ב"כ עו"ד קרן רז מורג
 
החלטה
1 מתוך 8
[bookmark: NGCSBookmark]לפני בקשת הנתבעת מס' 2,  מדינת ישראל - משרד החינוך, לסלק על הסף את התביעה שהוגשה כנגדה.
העובדות  בקצרה
1. התובעת הגישה כתב תביעה נגד נתבע מס' 1, מורה למוסיקה, בטענה כי במהלך שנות לימודיה במוסד החינוכי, פגע בה פגיעות מיניות בתוך ומחוץ לכתלי בית הספר.
2. הנתבע מס' 1 עבד בתקופה הרלוונטית בבית הספר העל אזורי תפן. נטען כי הנתבעת מס' 3, המועצה האזורית, היתה מעסיקתו של הנתבע מס' 1.
3. הנתבעת מס' 2, מדינת ישראל - משרד החינוך (להלן: "המדינה") נתבעת כרגולטור האחראי על מוסדות החינוך במדינה, אחראי להסדיר סטנדרטים להעסקת עובדים בבתי הספר בהעסקה ישירה ועקיפה. 
4. כנגד הנתבע מס' 1 הוגש כתב אישום והוא הורשע לאחר שהודה במעשים שיוסחו לו במסגרת הסדר טיעון ונגזרו עליו תשעה חודשי מאסר לריצוי בעבודות שירות.
טענות המדינה - משרד החינוך
5. המדינה טוענת כי יש לסלק את התביעה נגדה על הסף בשל העדר יריבות והיעדר עילה.
6. נטען שבית הספר " ניסויי על איזורי תפן" שבו הועסק הנתבע מס' 1 הינו בית ספר במעמד "מוכר שאינו רשמי". החטיבה העליונה של בית הספר הופעלה על ידי הנתבעת מס' 3, המועצה האזורית ולא על ידי משרד החינוך, בית הספר הוא בבעלות נתבעת מס' 3, המועצה המקומית כפר ורדים, או מי מטעמה. בתקופה הרלוונטית, מנהל החטיבה העליונה היה גם מנהל חטיבת הביניים. המנהל והמורים אינם עובדי משרד החינוך.
7. משרד החינוך מחייב את בית הספר לקיים את נהלי משרד החינוך ביחס להפעלת אמצעי משמעת, התנהלות מוריו, הצעדים שיש לנקוט במקרה של חריגה מהנהלים ופגיעה בעובדי ההוראה ובתלמידים, אולם האחריות לקיום הנהלים מוטלת על כתפי הבעלים ומפעילת בית הספר, קרי המועצה האזורית. 
8. אין המדינה אחראית באחריות שילוחית לעובדי בית הספר, המורים וההנהלה, שאינו בבעלותה והעובדים אינם עובדיה.
9. המדינה הינה מפקחת על, פיקוח על קיום מדיניות, תכניות לימוד והנחיות נוספות, אין המשמעות שהמדינה תהווה תחליף להנהלת המוסד ואין לה שליטה על האירועים השוטפים. 
10. גם אם תתקבלנה כל טענות התובעת כפי שפורטו בכתב התביעה, לא מתקיימת יריבות בין התובעת למדינה ולפיכך דין התביעה להידחות או להימחק על הסף.
11. חיוב המדינה במקרה כזה יהפוך את המדינה למבטחת על, תוצאה שאינה רצויה.
12. למדינה לא הייתה שליטה על האירוע, לא היה באפשרותה למנוע את האירועים הנטענים. יתרה מכך, המדינה אף לא דווחה על קרות האירועים. התובעת שיתפה את המדינה רק כשנתיים לאחר סיום לימודיה.  
טענות התובעת
13. התובעת מתנגדת לבקשה. לטענת העדר יריבות משיבה כי  משרד החינוך אחראי על חינוך ילדי ישראל, כך גם נתפס בעיני ההורים והילדים.
14. חוק חינוך חובה מחייב את ההורים לשלוח את ילדיהם למסגרות חינוכיות, לצד החובה קיימת סנקציה ומכאן החובה של משרד החינוך לדאוג לילדים במוסדות החינוך השונים.
15. המדינה לא פיקחה כראוי על אכיפת החוק למניעת הטרדה מינית בבית הספר, הנתבע מס' 3. לא וידאו שנערכות השתלמויות לכל באי המוסד על איסור מגע מיני וקשרים אינטימיים בין מורים לתלמידים.
16. בנוסף, משרד החינוך אחראי באחריות שילוחית מאחר שבית הספר הפרטי הינו שלוח של משרד החינוך.
דיון והכרעה
17. סמכותו של בית המשפט לסלק תביעה על הסף קבועה בתקנות 43-41 לתקנות סדר הדין האזרחי, תשע"ט 2018 (ר' ע"א 26857-03-25 שרון דרור ו-213 אחרים נ' אלוני אבא מושב שיתופי חקלאית בע"מ‏‏, פסקה 13 (3.4.2025)). סילוק על הסף הינו סעד דרסטי, על כן כידוע בית המשפט מפעיל סמכות זו במשורה ורק במקרים קיצוניים לאור ההשלכות המרחיקות לכת הנובעות מתוצאה של מחיקה על הסף בטרם בירור התביעה לגופה (ר' ע"א 4627/22 מפרקי חברת אגרקסקו, חברה לייצוא חקלאי בע"מ (בפירוק) נ' קוסט פורר גבאי את קסירר (שותפות רשומה), פסקה 39 (‏7.6.2023) (להלן: "עניין אגרקסקו"); רע"א 6938/19 אילני נ' ברוך, פסקה 22 (20.8.2020) (להלן: "עניין אילני"); ע"א 35/83 חסין נ' פלדמן, פסקה 5 (26.12.83)).
18. השימוש בסעד זה יעשה רק כאשר העובדות בכתב בתביעה אינן שנויות במחלוקת או שבית המשפט שוכנע כי התביעה תדחה גם אם יוכחו כל העובדות המפורטות בכתב התביעה. די בכך שקיימת אפשרות קלושה לקבלת התביעה על בסיס המפורט בכתב התביעה להוביל לכך  שהבקשה לסילוק על הסף תדחה (ר' למשל ענין אגרקסקו; כן ר' ע"א 5634/05 צוקית הכרמל פרוייקטים בע"מ נ' מיכה צח חברה לקבלנות כללית בע"מ (4.6.2007); ע"א 4683/16 חברת החשמל לישראל בע"מ נ' עזבון כהן ז"ל, פסקה 19 (23.1.2019); עניין אילני). 
במקרים בהם אין צורך בבירור עובדתי "הדרך היעילה לניהול הדיון היא כי הערכאה הדיונית תבחן את טענת הסילוק עוד בטרם הדיון בתביעה לגופה." (ר' פרשת אגרקסקו, בפסקה 40). בהקשר זה נפסק בגדרי ע"א 9063/12 עזבון המנוח הוראס ריכטר ז"ל נ' Delson, בפסקה 23 (05.09.2017) כי:
"ההכרה בעובדות התביעה כנכונות נועדה להקל על התובע, ולצמצם את השימוש בסעד של מחיקת התובענה (במקרה של טענה בדבר היעדר עילה, למשל), או בסעד של דחיית התובענה (במקרה של טענת התיישנות, למשל), על הסף. משמעות הדברים היא, איפוא, כי סילוק על הסף – לרבות מחמת התיישנות – יכול שייעשה רק באותם מצבים שבהם גם אם בית המשפט יניח כי כל האמור בכתב התביעה נכון – דין התביעה להידחות."
19. לאחר שבחנתי את הבקשה לסילוק על הסף לאורם של כללים אלו, עיינתי בכתב התביעה ובתגובה לבקשה, נחה דעתי כי דין הבקשה להתקבל. ואסביר.
20. הנתבע מס' 1 (להלן: "הנתבע") הורשע בפלילים בגין פגיעות מיניות בתובעת ובקורבן נוסף. הנתבע הודה בעובדות המפורטות בכתב האישום המתוקן והורשע בעבירות מין חמורות, מעשה מגונה, מעשה סדום ובעילה אסורה בהסכמה. הנתבע עבד בבית הספר של הנתבעת מס' 3, אשר אינו שייך למשרד החינוך. הנתבע הועסק בתקופה הרלוונטית על ידי הנתבעת מס' 3 והוא אינו עובד מדינה.
21. משרד החינוך אכן מפקח על החינוך במדינת ישראל לרבות בבית הספר שבו נפגעה התובעת, אולם הפיקוח הינו פיקוח על, הכולל התווית מדיניות חינוכית, התנהלות הצוות החינוכי, בדרך כלל הנחיות אלו מתבצעות באמצעות חוזר מנכ"ל. משרד החינוך אינו אחראי באחריות קונקרטית לעוולות שבוצעו בין כתלי בית הספר ומחוץ להם, בעיקר כשלא ידע עליהם ולא היה ביכולתו לדעת.
22. משרד החינוך לא העסיק את הנתבע, לא גייס אותו ולא קיבל אותו לעבודה כמורה בבית הספר. בהקשר זה קבע כב' השופט י' עמית (כתוארו דאז) ב-ע"א 7008/09 ג'אבר עדנאן עבד אל רחים נ' מוסבאח עבד אל קאדר, פסקה 32 (7.9.2010) (להלן: "פרשת ג'אבר"):
"איני רואה לקבל טענת העירייה כי יש לראות את משרד החינוך כמעסיק במשותף עמה ביחסיה מול המורה והמנהל. השניים הם עובדיה של העירייה לכל דבר ועניין, והעובדה כי הם מונחים מקצועית על ידי משרד החינוך אינה הופכת את המדינה למעבידתם."
23. התובעת טוענת כי יש לחייב את משרד החינוך מכח היותו מפקח, בהקשר זה מפנה לפרשת ג'אבר. שם אומנם הוטלה אחריות על משרד החינוך בגין ליקוי בטיחותי בבית ספר, אף שבית הספר אינו בבעלות משרד החינוך, אולם אחריות זאת הוטלה מהטעם שנערכה בדיקה על ידי משרד החינוך, נמצאו ליקויים, ניתנה הוראה לתקן – ולא עקבו אחר התיקון. באשר לאחריות מכח חובת הפיקוח נקבע (שם בפסקה 31):
"אבהיר כי איני סבור שיש להרחיב את אחריות משרד החינוך לכל ליקוי בטיחותי בבתי הספר בארץ, באשר אין באפשרות משרד החינוך לפקח על מצב המתקנים בכל בתי הספר בכל רגע נתון. אך משקיימה הרשות הציבורית פיקוח ומצאה ליקויים ואף התריעה על הליקויים, שומה עליה לעקוב ולוודא כי הליקוי תוקן (השוו למקרה שנדון בע"א 8526/96  מדינת ישראל נ' פלוני ([פורסם בנבו], 2005) (להלן: פלוני)  שם הוטלה אחריות על המדינה לאחר שהוכח כי המדינה ביקרה במכון ונתעורר חשדה לגבי הפעילות במכון)."
24. אין הנסיבות שם דומות לענייננו, אין טענה בכתב התביעה כי הרשות ידעה על ההטרדות המיניות שבוצעו על ידי הנתבע עת בוצעו. נהפוך הוא, נטען שמעשים אלו דווחו בדיעבד ולא  בזמן  אמת. כל שנטען נגד משרד החינוך, שמחובתה של הרשות היא להסדרת סטנדרטים ותנאי העסקה של מורים, לבצע הסברה אינטנסיבית ולמנוע הסתננות פדופילים למערכת החינוך.
25. אינני סבורה כי משרד החינוך צריך לדאוג לתנאי העסקתם של מורים שאינם בבית ספר שבבעלותו. משרד החינוך הוא הרגולטור, נושא בתפקיד פיקוח על, פיקוח על התכנים הנלמדים, מתן הנחיות לגבי העסקת מורים. גם אם אסכים עם התובעת כי תפקידו של משרד החינוך לדאוג לכך שיועברו הנחיות למורים לפיהן אסור ליצור יחסים אינטימיים עם תלמידים וגם אם חובה על משרד החינוך להעביר הנחיות להסדרת מניעה וניצול מיני וגם אם אניח לשלב הזה של הדיון, שהנחיות כאלו לא הועברו, הרי שלא נטען ולא עולה על הדעת שהמורה אשר ביצע את העוולות הנטענות, שהינן עבירות פליליות לכל דבר וענין, סבר ולו לרגע, בהיעדר הנחיות, כי הוא פועל כדין. גם אם אצא מנקודת הנחה שלא הועברו הדרכות מתאימות, או שמשרד החינוך כשל בפיקוח בכך שלא וידא שמועברות בבית הספר הנחיות מתאימות, אין לכך כל השפעה על התנהגותו העבריינית של הנתבע. לפי המתואר בעובדות כתב האישום המתוקן בהן הודה הנתבע, הוא ניצל את עובדת היותו מורה לשם ביצוע המעשים המיניים בתובעת, תלמידתו. יתרה מכך, נטען בכתב התביעה כי הנתבעים לא פעלו בהתאם להנחיות חוזר מנכ"ל שהוצא על ידי משרד החינוך, משמע כי אין טענה שלא הוצאו הנחיות מתאימות (ר' בסעיף 46 לכתב התביעה).
26. אין  להטיל על המדינה לשאת באחריות למעשים פליליים של מורה בבית ספר פרטי, כשהיא אינה יודעת על מעשים אלו. הנתבע לא היה בעל עבר פלילי, לא נטען שהיו אינדיקציות קודמות אשר היו אמורות להעלות חשד להתנהגות עבריינית שכזו.
27. הקשר שיצר הנתבע עם התובעת היווה עבירה פלילית לכל דבר וענין. אין להניח שהנתבע לא היה מודע לאיסור שבהתנהגות מינית שכזו והוא אף לא טען כך, מכאן שלא היה בכוחן של הנחיות כאלו או אחרות למנוע את העבירות הפליליות שביצע. מדובר בהתנהגות החורגת מהתנהגות נורמטיבית בסיסית של כל אדם ובפרט של מורה.
28. הנתבע הינו מורה למוסיקה, אדם בוגר, מצופה ממורה לדעת להבחין בין אסור למותר וככל שבחר לסטות מדרך הישר, החלטה זו אינה נובעת מחוסר ידע. אשר על כן, גם אם יוכח שהמדינה לא העבירה הנחיות בנושא זה, לא מתקיים קשר סיבתי בין העדר הנחיות וביצוע העבירות. בהקשר זה ר' דברי כב' השופטת י' וילנר במסגרת ע"א 1751/18 עירית אשקלון נ' פלוני, בפסקה 19 (‏2.10.2019) (להלן: "פרשת עיריית אשקלון"):
"כידוע, לא די בהתרשלות כשלעצמה על מנת לחייב את הגורם המתרשל בנזיקין, אלא יש להוסיף ולהוכיח, בין היתר, קשר סיבתי משפטי בין ההתנהגות הרשלנית לבין נזקי התובע. בתוך כך, על התובע להוכיח כי המתרשל צריך היה לצפות שמעשיו יגרמו לנזק העומד על הפרק (ראו: רע"א 4394/09 לנדרמן נ' סגיב הנדסה ושות' (1993) בע"מ, [פורסם בנבו] פסקאות 8-7 (30.12.2010); ע"א 4486/11 פלוני נ' פלוני, [פורסם בנבו] פסקה 10 (15.7.2013); ישראל גלעד דיני נזיקין – גבולות האחריות 575-574 (2012) (להלן: גלעד דיני נזיקין))."
29. חוק פיקוח על בתי ספר, תשכ"ט-1969 מסדיר את אחריותו של משרד החינוך והפיקוח על מוסדות חינוך. האישור מותנה בכך שהמוסד החינוכי עונה על דרישות הבטיחות ורמת הלימודים ותכני הלימודים, ובכלל זה הסדרת העסקת עובדי חינוך. סעיף 27(א) קובע כי עובד חינוך צריך להמציא אישור בריאות. לא נטען בכתב התביעה כי הנתבע הועסק בניגוד למצב בריאותי ידוע וכי יש קשר בין מצבו הבריאותי והעוולות שביצע.
30. הפיקוח הקונקרטי על התנהלות המורים בבית הספר חל על מנהל בית הספר ויתכן שעל המעסיק של המורה, המועצה המקומית (בכפוף להוכחת מעורבות הרשות). משרד החינוך אחראי לכל היותר באחריות מושגית. כתב התביעה אינו מפרט עילה המחייבת את משרד החינוך באחריות מושגית.
31. המדינה, במקרה זה, פעלה כמפקח בלבד, אין להטיל עליה אחריות פיקוח קונקרטית כשלא נטען למעורבות כלשהי של המדינה, לא בבחירת המורה ולא בהעסקתו, שאם לא נאמר כך, תמצא המדינה חייבת בכל עוולה שבוצעה בתחומה כמעין "מבטח על" הנושא באחריות, קל וחומר כשלא ימצא חייב אחר בעל "כיס עמוק" שבכוחו לפצות על עוולות שבוצעו. יפים לענין זה דבריה של כב' השופטת וילנר  בפרשת עיריית  אשקלון:
"בהקשר זה, אעיר כי יש להישמר מפני הרחבה יתרה של האחריות המוטלת על רשויות המדינה בגין נזקים הנובעים מהפעלת סמכויות שלטוניות הנתונות בידיהן, כדוגמת רישוי ופיקוח. זאת, נוכח העובדה שככלל, אחריות המדינה בכל הנוגע לנזקים מעין אלה – היא אך עקיפה, ובוודאי שאינה עולה, ככלל, על האחריות והאשם הטמונים במעשי המעוולים הישירים וה"קרובים" יותר לנזק הנתבע. ונסיבות המקרה דנן יעידו.
הרחבה יתרה של האחריות המוטלת על המדינה בגין הפעלת סמכויות שלטוניות כאמור, עלולה להפוך את המדינה "למעין 'מבטח על' של כל הפעילות במשק בכל תחומי החיים שלגביה יש למדינה סמכויות פיקוח, רישוי והסדרה"..."
סוף דבר
32. כתב התביעה אינו מגלה עילה נגד משרד החינוך, לפיכך התביעה נגד מדינת ישראל - משרד החינוך, הנתבעת מס' 2, נמחקת על הסף.
התובעת תישא בהוצאות הנתבעת מס' 2 בסך 5,000 ₪.
ניתנה היום, כ"ה אלול תשפ"ה, 18 ספטמבר 2025, בהעדר הצדדים.

